騎鸞引贈句曲山吳道士
作者：高似孫
朝代：宋

paragraphs: 夜騎白鸞出琳闕，三萬仙官鏘珮玦。
雲雷帖妥過剛風，左推日九右扶月。
一息瑶池翠水家，阿母迎謁龍驅車。
青娥彈絲玉妃酒，坼盡蟠桃紅玉花。
九天丈人來問道，太極之前天不老。
丹霞一氣玉樞宮，寶笈繩金容探討。
井君沐浴波五色，洞房光芒上奔日。
天上傳呼六丁直，星斗離離礙鸞翼。